Alueiden komitean lausunto aiheesta "Komission tiedonanto Tehokas investoiminen koulutukseen tärkeää Euroopalle"



Virallinen lehti nro C 073 , 23/03/2004 s. 0017 - 0021



Alueiden komitean lausunto aiheesta "Komission tiedonanto Tehokas investoiminen koulutukseen tärkeää Euroopalle" (2004/C 73/04) ALUEIDEN KOMITEA, joka ottaa huomioon komission tiedonannon aiheesta "Tehokas investoiminen koulutukseen tärkeää Euroopalle" (KOM(2002) 779 lopullinen), ottaa huomioon komission 11. helmikuuta 2003 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 19. marraskuuta 2002 tekemän päätöksen antaa lausunnon valmistelu "kulttuuri ja koulutus" -valiokunnan tehtäväksi, ottaa huomioon lausuntonsa aiheesta "Koulutuksen eurooppalaiset vertailuarvot - Lissabonin Eurooppa-neuvoston seuranta" (CdR 349/2002 fin)(1), ottaa huomioon lausuntonsa aiheesta "eLearning-toimintasuunnitelma - Katse huomispäivän koulutukseen" (CdR 212/2001 fin)(2), ottaa huomioon Barcelonassa maaliskuussa 2002 kokoontuneen Eurooppa-neuvoston hyväksymän Euroopan koulutusjärjestelmien tavoitteiden yksityiskohtaisen seurantaohjelman sekä erityistavoitteen "Resurssien paras mahdollinen käyttö", joka perustuu Lissabonissa kokoontuneen Eurooppa-neuvoston kehotukseen lisätä henkilöresursseihin tehtäviä investointeja ja varmistaa käytettävissä olevien varojen tasapuolinen ja tehokas käyttö, ottaa huomioon lausuntonsa aiheesta "Ammattitaitoa ja liikkuvuutta koskeva komission toimintasuunnitelma" (CdR 138/2002 fin)(3), ottaa huomioon lausuntonsa aiheesta "Komission tiedonanto - Tietojen ja taitojen Eurooppaan" (CdR 432/97 fin)(4), ottaa huomioon lausuntonsa aiheesta "Komission tiedonanto - Eurooppalaisen elinikäisen oppimisen alueen toteuttaminen" (CdR 49/2002 fin)(5), ottaa huomioon lausuntonsa aiheesta "Komission tiedonanto - eLearning - katse huomispäivän koulutukseen" (CdR 314/2000 fin)(6), ottaa huomioon lausuntonsa aiheesta "Monivuotinen ohjelma (2004-2006) tieto- ja viestintätekniikan tehokkaaksi integroimiseksi yleissivistävän ja ammatillisen koulutuksen järjestelmiin Euroopassa (eLearning-ohjelma)" (CdR 73/2003 fin)(7), ottaa huomioon lausuntonsa aiheista "Yhteisön koulutusalan Sokrates-toimintaohjelma", "Yhteisön ammatillista koulutusta koskeva Leonardo da Vinci -toimintaohjelma" ja "Yhteisön Nuorisotoimintaohjelma" (CdR 226/98 fin)(8), ottaa huomioon lausuntonsa aiheesta "Koulutusjärjestelmien konkreettiset tulevaisuuden tavoitteet" (CdR 89/2001 fin)(9), ottaa huomioon "kulttuuri ja koulutus" -valiokunnan heinäkuun 11. päivänä 2003 hyväksymän lausuntoluonnoksen (CdR 86/2003 rev. 2), jonka esittelijä oli Giovanni Mastrocinque, Beneventon maakunnanvaltuuston puheenjohtaja (IT/PPE), sekä katsoo, että 1) nyky-yhteiskunnassa henkilöiden tiedot, taidot ja kyvyt muodostavat inhimillisen pääoman, joka on muuttuvassa maailmantaloudessa tärkein rikkauden lähde, 2) inhimillisen pääoman parantaminen lisää kansalaisten ja kansakuntien menestystä ja hyvinvointia, joilla taataan demokraattisten instituutioiden kypsyys ja vakaus sekä varmistetaan laaja sosiaalinen koheesio, 3) laadukkaan koulutuksen takaamisesta kaikille kansalaisille on tullut nykyään kaikkien hallitusten ensisijainen tavoite sekä keskeinen tekijä, jonka avulla saavutetaan Lissabonin Eurooppa-neuvoston jäsenvaltioille asettama strateginen päämäärä tehdä Euroopan unionista maailman kilpailukykyisin ja dynaamisin osaamiseen perustuva talous (ja yhteiskunta), 4) osaamisyhteiskunnan uudet tarpeet, maailmanlaajuistumisprosessit ja uudet perustaidot - digitaalinen lukutaito, monikielisyys, yrittäjätaidot, sosiaaliset taidot ja oppimaan oppiminen - edellyttävät syvällisiä rakenneuudistuksia sekä koulutuksen sisältöjen ja metodologioiden perinpohjaista muuttamista, 5) toimintaympäristön muuttuminen maailmanlaajuiseksi lyhentää koulutuksen "elinikää" ja edellyttää elinikäistä oppimista, 6) oppimisen alueellinen ja paikallinen ulottuvuus on määritelty yhdeksi Euroopan kuudesta elinikäisen oppimisen strategioiden avainpilarista, hyväksyi 19. ja 20. marraskuuta 2003 pitämässään 52. täysistunnossa (marraskuun 20. päivän kokouksessa) yksimielisesti seuraavan lausunnon. 1. Alueiden komitean huomiot Alueiden komitea 1.1. arvostaa komission aloitetta tarkastella koulutusinvestointeja laajasta näkökulmasta, jonka yhteydessä otetaan huomioon kolme keskeistä tekijää eli tutkimus, elinikäinen oppiminen ja Euroopan työllisyysstrategia. Kysymystä tarkastellaan yleisessä kehyksessä, joka muodostuu osaamisyhteiskunnan, maailmanlaajuistumisen, EU:n laajenemisen sekä epäedullisten väestönkehityssuuntausten synnyttämistä uusista vaatimuksista. 1.2. on samaa mieltä siitä, että henkilöstöresurssien alan rahoitus on puutteellista. Tämä koskee sekä julkisia investointeja, jotka eivät osoita mitään merkkejä noususta, että yksityisiä investointeja, jotka ovat täysin riittämättömät etenkin sellaisilla avainaloilla kuin korkeakoulutus, aikuiskoulutus ja ammatillinen jatkokoulutus. 1.3. on myös huolissaan siitä, että EU:n laajeneminen kärjistää investointivajeita sekä Euroopan alueiden välistä kuilua. 1.4. on samaa mieltä siitä, että investointeja on vahvistettava hyödyntämällä entistä tehokkaammin olemassa olevia varoja sekä lisäämällä uusia kohdennettuja julkisia investointeja ja yksityisiä investointeja. 1.5. kannattaa komission kantaa, jonka mukaan on tärkeää noudattaa Lissabonin strategisen tavoitteen saavuttamiseksi asetettuja koulutustavoitteita. 2. Alueiden komitean suositukset Olemassaolevien resurssien tehokkaampi käyttö (tiedonannon kohta 5) Alueiden komitea 2.1. katsoo, että keskeisenä tavoitteena on virallisen, epävirallisen ja arkioppimisen resurssien tarkoituksenmukainen ja tehokas kohdentaminen kaikissa ikäryhmissä. 2.2. toteaa, että ensimmäisinä kouluvuosina luodaan olosuhteet mahdollisille koulunkäyntivaikeuksille ja koulutuksen keskeyttämiselle. Tavoiteprosessin vaikutukset investointeihin Alueiden komitea 2.3. pitää ehdottoman välttämättömänä, että jäsenvaltiot toteuttavat alueellaan analyysin, jotta tunnistetaan tehottomat alat ja käynnistetään prosesseja varojen nykyistä tehokkaammaksi hyödyntämiseksi. 2.4. on samaa mieltä Euroopan koulutusjärjestelmien tavoitteiden yksityiskohtaisessa seurantaohjelmassa ensisijaisten investointialojen yhteydessä esiin tuoduista seikoista. 2.5. ehdottaa, että ensisijaisiin investointialoihin sisällytettäisiin ehdottomasti investoinnit koulutushenkilöstön koulutukseen ja sitouttamiseen. 2.6. korostaa, että koulutuksen laatu riippuu olennaisesti opettajien koulutuksen laadusta. 2.7. ehdottaa, että opettajien koulutuksessa otetaan huomioon seuraavat ohjenuorat: - Koulun on opetettava oppimaan ja kehittämään tietoisesti hankittuja taitoja. - On noudatettava opetusmenetelmää, jossa opettaja keskittyy oppimisen helpottamiseen oppilaan ja opettajan välisessä vuorovaikutussuhteessa, jossa kunnioitetaan henkilökohtaista oppimisrytmiä ja -tapaa ja jolla ehkäistään sopeutumisongelmia. - On kyettävä yhdistämään tieto- ja viestintätekniikka, opetus- ja oppimismenetelmät sekä erityiset pedagogiset toimintaympäristöt. - On hyödynnettävä tieto- ja viestintätekniikkaa ja sähköistä oppimista eri oppilaitosten välisessä kokemusten ja hyvien käytänteiden vaihdossa. - On kyettävä hyödyntämään didaktisia menetelmiä, joilla edistetään liikkuvuutta, joustavuutta ja yrittäjyyttä. 2.8. katsoo, että investoinnit tieto- ja viestintätekniikkaan ovat erittäin tuottavia ja ne tarjoavat merkittävän mahdollisuuden parantaa koulutusta, sillä tieto- ja viestintätekniikka helpottaa pääsyä elinikäisen oppimisen pariin sekä edistää kulttuurivaihtoa ja kielten oppimista. Tieto- ja viestintätekniikkaan nivoutuvat myös muut ensisijaiset alat, kuten elinikäisen oppimisen tuominen kaikkien ulottuville ja sosiaalinen osallisuus. 2.9. korostaa, että tieto- ja viestintätekniikkaan sekä sähköiseen oppimiseen tehtävät investoinnit ovat keskeinen tekijä mukautettaessa koulutusjärjestelmiä osaamisyhteiskunnan ja eurooppalaisen yhteiskuntamallin vaatimuksiin. - Internetin käyttö edellyttää äidinkielen ja vieraiden kielten hyvää hallintaa sekä tietotekniikan perusteiden osaamista. - Tieto- ja viestintätekniikalla voidaan auttaa maantieteellisesti epäedullisessa asemassa olevia ryhmiä oppimaan uusia osaamisyhteiskunnan edellyttämiä taitoja. - Tieto- ja viestintätekniikan avulla voidaan käynnistää Internetissä toimivia koulujen ystävyyshankkeita ja luoda Euroopan eri maiden koulujen välisiä kumppanuuksia ja kulttuurien välistä vuoropuhelua. 2.10. korostaa ohjaus- ja neuvontapalveluihin tehtävien investointien tarvetta. Tehottomuuksiin puuttuminen Alueiden komitea 2.11. katsoo, että on hyödyllistä laatia yhteinen luettelo mahdollisista tehottomuuden syistä, jotta niitä voidaan tarkastella jokaisessa jäsenvaltiossa. 2.12. tähdentää, että kaikilla aloilla yhteisiä tehottomuuden syitä ovat jäykät opetussuunnitelmat, huono opetus, koulujen ja työelämän vähäiset yhteydet, jäykät hallintorakenteet, ammattikoulutuksen yleinen arvostus toissijaisena vaihtoehtona sekä ammattikoulutuksen ja työelämän vähäiset yhteydet. 2.13. kannattaa opetussuunnitelmien ja rakenteiden sellaisia uudistuksia, joilla parannetaan opetuksen laatua sekä osaamisyhteiskunnan tarpeisiin soveltuvia ja kaikkien saatavilla olevia oppimismahdollisuuksia. Resurssien tehokas hallinta Alueiden komitea 2.14. katsoo, että koulutuksen järjestämistä koskevan toimivallan ja koulutusresurssien hallinnan siirtäminen alue- ja paikallistasolle (koulutuksen hajauttaminen) tehostaa koulutusta. Samalla on myös kiinnitettävä huomiota koulutustarjonnan monipuolisuuden ja opetussisältöjen joustavuuden lisäämiseen. Myös nämä seikat sekä henkilöresurssien ja varojen hallinnointi tulisi siirtää oppilaitosten vastuulle. 2.15. viittaa äskettäisten kansainvälisten tutkimusten (TMSS/PISA) tuloksiin, joiden mukaan opiskelijoiden saamilla parhailla tuloksilla on yhteys koulutuksen hajauttamisen lisäksi myös koulujen sisäiseen toimintaideologiaan ja -kulttuuriin. Komitea kehottaa kiinnittämään huomiota koulujen joustavan toimintakulttuurin kehittämiseen: esim. mahdollisuuksiin valita henkilökuntaa ja hallinnoida sitä, vastata koulun käyttöön osoitettujen varojen käytöstä sekä omaksua entistä parempia didaktisia ja organisatorisia malleja. 2.16. kehottaa kutsumaan käyttäjät, myös perheet, ja paikallistaloudessa toimivat ja koulutettua henkilökuntaa hyödyntävät yritykset nykyistä enemmän mukaan toimintaan. 2.17. ehdottaa, että toteutetaan koulujen ja koulutusjärjestelmien välisiä järjestelmällisiä vertailuja yhteistyön ja vastavuoroisen oppimisen edistämiseksi sekä vastuullistamis-, yhteistyö-, kilpailu- ja innovaatiomekanismien kehittämiseksi. 2.18. pitää tarpeellisena määritellä laatustandardit, jotta taataan tasapuolisuus sekä sukupuolten välisen tasa-arvon valtavirtaistaminen. 2.19. korostaa, että laatu on muunnettava metodologisen toiminnan parametreiksi, toiminta- ja organisaatiosuunnitelmiksi tai asianmukaisen suunnittelun ja todentamisen mahdollistaviksi menettelyiksi. 2.20. toivoo nykyistä suurempia investointeja paikallisviranomaisten, hallintohenkilöstön ja opettajien kouluttamiseen, jolla pyritään resurssien tehokkaaseen käyttöön ja sellaisen arviointijärjestelmän määrittelyyn, jolla taataan järjestelmän laatu ja valvonta kaikilla tasoilla. Alueiden komitea 2.21. katsoo, että ratkaisevan tärkeä tekijä tavoitteiden saavuttamisen tehostamiseksi on myös kumppanuusstrategioiden käyttöönotto, jotta taataan opetuksen laatu elinikäistä oppimista ajatellen. 2.22. katsoo tarpeelliseksi muistuttaa, että laatu on olemassa vain muiden silmissä. Perheiden ja yritysten vapaaehtoisen osallistumisen kehittäminen voi osaltaan vaikuttaa laadun levittämiseen ja havaitsemiseen. 2.23. korostaa, että sijoituksia tekevien alueellisten kumppanien osallistuminen, mikä ei kuitenkaan missään tapauksessa saa vaikuttaa opetuksen sisältöön, saattaa parantaa oppilaiden ja opettajien suorituksia. 2.24. kehottaa levittämään ajatusta siitä, että entistä paremmin koulutettu henkilökunta on sijoitus, joka hyödyttää kaikkia. 2.25. kannattaa ehdotusta kannustaa yrityksiä rahoittamaan kokonaan tai osittain laitehankintoja, stipendejä ja opetustoimia oppilaiden tai oppisopimuskoulutettavien houkuttelemiseksi ennen kaikkea aloille, joilla on puutetta ammattitaitoisesta työvoimasta. Toimien koordinointi Alueiden komitea 2.26. katsoo, että koulutus-, työllisyys-, tutkimus- ja ympäristöministeriöiden toiminnan koordinointi on keskeinen tekijä tehokkuuden parantamiseksi, toimien pirstaloitumisen estämiseksi ja resurssien kohdentamiseksi. 2.27. pitää erityisen hyödyllisenä koulutuksesta sekä tutkimus- ja innovaatiotoiminnasta vastaavien tahojen työn koordinointia, kun otetaan huomioon, että Barcelonassa hyväksyttiin kunnianhimoinen kaksitahoinen tavoite nostaa tutkimus- ja kehitystoiminnan rahoitusta sekä saada yritykset rahoittamaan siitä kaksi kolmasosaa. 2.28. katsoo, että vertailuarvojen määrittely jäsenvaltio- ja unionitasolla on välttämätöntä, jotta kaikki jäsenvaltiot voivat mitata tuloksiaan ja verrata niitä keskenään ottaen huomioon Euroopan koulutusjärjestelmiä koskevat yksityiskohtaiset yhteiset tavoitteet. Tehokkaat investoinnit on sidottava Euroopan toimintaympäristöön Alueiden komitea 2.29. korostaa läheisyysperiaatteen merkitystä, mutta katsoo tarpeelliseksi painottaa, että yksittäisten valtioiden uudistukset on nivottava yhteensopivasti laajempaan eurooppalaiseen toimintaympäristöön. 2.30. katsoo tarpeelliseksi asettaa unionitasolla käyttöön kaikkien hyväksymä vakaa tavoitekehys, joka auttaa koulutuksen kansallisessa kehittämisessä ja joka lisää koulutuksen avoimuutta, vertailtavuutta ja kilpailukykyä. 2.31. ehdottaa, että jokainen jäsenvaltio ottaa muiden jäsenvaltioiden kansalaisia mukaan laadunvarmistuksen ja kriteerien yhteensopivuuden varmistuselimiin (ulkopuolinen laadunvarmistuksen takaaminen, esim. eurooppalainen tietokoneajokortti ECDL, Trinity International Examination Board). 2.32. on vakuuttunut siitä, että jatkuvuutta ja joustavuutta ajatellen kiireellisintä on uudistaa opetussuunnitelmia ja mukauttaa niitä uusiin perustaitoihin sekä yhteiskunnan ja talouselämän tarpeisiin. 2.33. toivoo, että avoin, käyttäjäystävällinen ja luotettava järjestelmä Euroopan unionin alueella myönnettyjen arvonimien ja suoritettujen tutkintojen tunnustamiseksi määritellään mahdollisimman pian. Bryssel, 20. marraskuuta 2003. Alueiden komitean puheenjohtaja Albert Bore (1) EUVL C 244, 10.10.2003, s. 50. (2) EYVL C 19, 22.1.2002, s. 26. (3) EUVL C 73, 26.3.2003, s. 30. (4) EYVL C 180, 11.6.1998, s. 49. (5) EYVL C 278, 14.11.2002, s. 26. (6) EYVL C 144, 16.5.2001, s. 34. (7) EUVL C 244, 10.10.2003, s. 42. (8) EYVL C 51, 22.2.1999, s. 77. (9) EYVL C 19, 22.1.2002, s. 23.